Á Íslandi er börnum yngri en 13 ára almennt bannað að vinna . Börn undir þeim aldri mega þó vinna við heimilisaðstoð á einkaheimilum og í fjölskyldufyrirtækjum , ef um er að ræða létt verk sem vara í skamman tíma og teljast hvorki skaðleg né hættuleg börnum . Áður en reglugerð þess efnis tók gildi hér á landi , árið 1999 , var algengt að 12 ára börn , og jafnvel yngri , öfluðu sér tekna með því að bera út blöð eða sinna barnagæslu . Á árum áður var einnig algengt að ung bæjarbörn væru send í sveit á sumrin eða störfuðu við fiskvinnslu . Myndin er tekin í kringum 1927 - 28 . Það er því ekki margt í boði fyrir 12 ára ungmenni sem vilja afla sér fjár . Í reglugerð um vinnu barna og unglinga ( nr. 426 / 1999 ) , sem byggð er á alþjóðasamþykkt Alþjóðavinnumálastofnunarinnar ( nr. 138 ) um lágmarksaldur við vinnu og tilskipun Evrópusambandsins ( nr. 94 / 33 / EB ) um vinnuvernd ungmenna , er þó að finna sérstakt ákvæði varðandi vinnu barna yngri en 13 ára . ( 4. mgr. 34. gr. ) . Fjölskyldufyrirtæki telst í þessu tilviki vera fyrirtæki sem er í eigu einstaklinga eða einstaklings sem er skyldur eða mægður ungmenni í beinan legg eða annan legg til hliðar eða tengdur því með sama hætti vegna ættleiðingar . ( 2. mgr. 2. gr. ) . Samkvæmt þessu er ekkert því til fyrirstöðu að börn kanni hvort foreldrar , afar eða ömmur , systkini , frændur eða frænkur hafi einhver létt verkefni sem hæfa þeirra aldri og hvort áhugi sé á að greiða fyrir þau .